– Reinkjøtt er faktisk veldig sunt! sier stipendiat ved Det helsevitenskapelige fakultet, Ammar Eltayeb Ali Hassan, til uit.no.

– Kjøttet inneholder de essensielle fettsyrene som vi mennesker må skaffe oss gjennom mat. Selv om fet fisk er viktig kilde til essensielle fettsyrer i norsk kosthold, er nivåene på noen av disse stoffene i reinkjøtt sammenlignbar med sjømat som torsk, krabbe, blåskjell, østers og scampi.

I tillegg inneholder 100 gram reinsdyrkjøtt den daglige anbefalte dosen av Omega 3 og 6, sier han.

Vitamin

Funnene fra studien utført av Ammar Eltayeb Ali Hassan, som har bodd 15 år i Norge, tilsier at rein (kjøtt, lever, talg og benmarg) kan bidra betydelig til å få dekket anbefalte næringsstoffinntak for konsumentene.

Reinkjøtt inneholder høyere konsentrasjoner av B12-vitamin, jern, sink og selen sammenlignet med kjøtt fra norsk storfe, lam/sau, svin og kylling.

Videre er konsum av kjøtt, lever, talg og benmarg fra rein ikke forbundet med noen helserisiko for forbrukerne i forhold til risiko for høyt inntak av tungmetaller, ifølge studien.

131 rein fra fire fylker og fjorten beiteområder har blitt analysert. De geografiske forskjellene avdekket var ikke store, og vil mest sannsynlig ikke ha noen innvirkning for forbrukerne, heter det.

Helsegevinst

Med et fettinnhold på kun 2 prosent regnes reinkjøtt som svært magert. Storfe har derimot 9 prosent fettinnhold og lam ligger på 17 prosent, sier Hassan.

– Reinkjøtt inneholder mer enn dobbelt så høye verdier av noen næringsstoff enn annet kjøtt, samtidig som det kan sammenlignes med kylling i fettinnhold, sier Hassan.